Què t'emportes del viatge a Boston?
Uff moltes coses, en primer lloc aquest tipus de viatges per mi són una càrrega d'inspiració que fan que quan retorno em posi les piles.
Destaco idees que he reforçat; la concentració i massa crítica fa que passin coses, això va en contra de la fragmentació de recursos, les polítiques de campanar i els bolets.
Els ecosistemes són clau i es basen en les relacions, relacions i relacions.
La gent és tant important com la tecnologia i les connexions són claus (empresa, coneixement, institucions), el lideratge és de les empreses.
En aquest sentit, penso que cal destinar energia a mapejar actius persones, recursos i a partir d'aquí aprofitar els espais físic de referència compartits per facilitar noves connexions, xarxa i.... és evident que anar concentrant talent atrau més talent.
També he recollit drivers que destaquen a l'ecosistema de Boston; Talent i densitat de centres de coneixement, foment de la innovació de les empreses via la col·laboració amb startups i empreses petites, recerca de mercat "acadèmica", centres i espais compartits de recerca, coneixement no jeràrquic, la cultura de resoldre problemes i del prototipatge, la capacitat d'innovar a través del diàleg amb l'entorn i l'accés a finançament...
Alguna de les experiències i iniciatives que vas veure creus que és exportable a Osona?
Més que importar projectes, jo rescato idees i conceptes, crec que el benchmarking històricament ha fet molt mal.
Amb una visita de 4 dies no em sento capacitada per poder entendre l'èxit i les claus d'un projecte, però sí penso que ens ajuden a reflexionar i, en el nostre cas, anem a Boston després de donar moltes voltes entorn a com potenciar el sector de les KIBS (Knowledge Intensive Business Services), és cert, que ens ha permès veure coses interessants com l'Artisan's Asylum, un projecte amb claus com el compartir taller, coneixement, que genera un sentiment de pertinença i un recurs al servei de les persones molt flexible que s'adapta a les necessitats i diferents perfils d'emprenedors i professionals.
També m'ha semblat molt interessant tota la filosofia entorn al projecte dels Fablabs, no només per impulsar l'emprenedoria, sinó també per treballar amb col·lectius mes desfavorits.
El 2016-2017 Osona va ser la comarca catalana amb més creixement del VAB industrial.
Explica'ns quina importància té?
Té importància perquè descriu que som una comarca molt industrial, per una banda, fet que ens diferencia i que cal potenciar.
Aquest pes industrial ha estat molt positiu en el període de crisi per rebatre-la i generar ocupació.
El sector industrial que més destaca és l'agroindústria, que justament és el que ha generat més ocupació, però tenim un repte molt important del sector entorn a la innovació i com aquesta reverteix en una millor sostenibilitat i ocupació a la comarca.
El segon sector en rellevància és el metall-mecànic que no destaca tant, però té un potencial molt important i cal posar en valor i treballar-hi conjuntament
Per altre banda, el pes industrial té un efecte directe amb el baix pes que ocupa el sector serveis, en concret els serveis intensius de coneixement i un altre repte és aprofitar el fet diferencial entorn a la indústria per potenciar un sector de serveis sofisticats adreçats a la indústria que actualment es proveeix des de fora d'osona.
Quines iniciatives porteu a terme des de Creacció?
La més important per mi és el nostre sentit, que és sumar sinèrgies entre els diferents agents del territori per generar més impacte i, en aquest sentit, estem generant coneixement, socialitzant-lo i que aquest coneixement serveixi per transformar el territori.
Estem posant sobre la taula diagnosi del territori per àmbits, ajudem a debatre reptes i intentant exercir el rol de facilitadors per treballar conjuntament aquests reptes entre diferents agents.
I quins serveis destacats ofereix l'agència?
Suport a l'emprenedoria amb serveis específics per els emprenedors rurals, Reempresa, dos espais de coworking que actualment acullen més de 50 projectes emprenedors.
Suport al teixit empresarial que va des del suport a la innovació i captació de recursos per a la R+D+i de les empreses (ens hem marcat aixecar 5 milions d'euros en 2 anys), suport a les empreses per fomentar la innovació (assessorament individual, emprenedoria corporativa, formacions, sessions grupals...), també intentem aportar molt coneixement sobre l'evolució del territori, amb dades de diferents àmbits així com de les tendències.
Organitzem vision trips i xerrades inspiradores per veure com ens afectem aquestes tendències.
Liderem alguns estudis i treballs de territori com el pla estratègic de la FP a Osona, l'estudi de mobilitat, la taula de gestió dels residus orgànics, entre d'altres.
Acompanyament a emprenedors, els espais de coworking (cada vegada més demandats pel que està passant al seu entorn), dinamització de sessions (empreses i agent), suport per treballar la innovació a les empreses de diferents sectors, en especial els agroproductors, el servei de Reempresa i, a tots els serveis i tècnics de l'organització, ens demanem cada vegada més que formem part de xarxes, projectes, grups de treball a Osona i a fora de la comarca... això per nosaltres és un bon indicador.
Volem aprendre d'altres i aportar valor al territori, tenim molt camp per recórrer.
En quin punt es troba l'emprenedoria d'Osona?
Estem en un punt clau i de canvi on hem d'estar atents als canvis en el model laboral que ens porten a una realitat molt més líquida en la que pren més relleu el concepte de xarxa i tenim un repte de com generar espais, dinàmiques, activitats que treballin en pro d'aquests noves xarxes.
Reempresa és un dels projectes que també ens està funcionant molt bé, aconsegueix que per persones que volen emprendre no hagin de començar de zero i aprofitin l'experiència d'empreses i persones que es traspassen el negoci, fomentem unes micro xarxes que donen millors resultats, de fet més que traspassos de compra-venda, s'acaben creant noves aliances entre cedent i reemprenedors.
Aconseguim atreure un perfil de reemprenedors amb més nivell formatiu i trajectòria professional.
Els espais de coworking més especialitzat i amb una dinàmica de relacions també ens ajuden a captar perfils de professionals que emprenen més per oportunitat que per necessitat i generen més aliances i experiments entre emprenedors del propi ecosistema.
El repte que tenim és ampliar aquests espais cap a espais amb equipament de taller i més xarxa amb els agents del coneixement per tal de que forcem l'aparició de nous perfils professionals que ofereixen serveis a la indústria.
La transformació digital i l'apoderament tecnològic de la ciutadania és important pel creixement econòmic català?
És clau, hem passat la revolució industrial, ara estem davant la revolució digital, per tant, les competències digitals són claus per al futur del treball, però són també clau les competències que ens demanda aquest entorn VUCA (Volatilitat, Incertesa, Complexitat i Ambigüitat) que són les competències de producció (digitals, de disseny, comunicació i innovació), les emprenedores (capacitat per crear projectes encara que no siguin emprenedor i de lideratge) i el d'autoconeixement i pensament crític.
Totes les considero clau per al futur de l'economia catalana que no s'haurà de basar tant en el model econòmic tradicional sinó en una economia més creativa.
Quina és la vostra relació amb Xarxa Emprèn?
Per una banda administrativa, és una font molt important de recursos.
Per altre, una font d'inspiració gràcies a visites com la de Boston, Amsterdam o les jornades de Catemprèn; i ens ajuda a impulsar projecte nous com l'iFest.
Penses que l'administració pública dóna prou suport als emprenedors?
Crec que en general s'ajuda bastant a l'inici, a passar de la idea al projecte empresarial.
Crec que cal que millorem molt l'acompanyament a la consolidació i ajudar més a fer xarxa i relacions entre emprenedors, empreses i agents del territori.
Parlem molt d'ecosistema, hem de posar el focus en generar habitats conjunts entre el sector públic i el privat.
Núria Macià (Vic, 1967) és des de l'any 2014 la directora de Creacció, una agència d'Emprenedoria, Innovació i Coneixement que vetlla pel desenvolupament socioeconòmic d'Osona i treballa per incrementar la competitivitat de les empreses, millorar l'ocupabilitat de les persones i posicionar el territori per crear-hi ocupació de qualitat.
Ha participat en el darrer viatge que Catalunya Emprèn a organitzat a l'ecosistema emprenedor de Boston.